[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.2.2008

SEC(2008) 154

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ Έγγραφο που συνοδεύει την

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΠΕΡΙΦΕΡΕΙΩΝ Προετοιμασία των επόμενων σταδίων όσον αφορά τη διαχείριση των συνόρων στην Ευρωπαϊκή Ένωση ΠΕΡΙΛΗΨΗ ΤΗΣ ΕΚΤΙΜΗΣΗΣ ΕΠΙΠΤΩΣΕΩΝ

{COM(2008) 69 τελικό}{SEC(2008) 153}

Εισαγωγή

Η εκτίμηση επιπτώσεων σχετικά με τη δημιουργία ενός συστήματος εισόδου/εξόδου στα εξωτερικά σύνορα της Ευρωπαϊκής Ένωσης και με τη διευκόλυνση της διέλευσης των συνόρων για τους καλόπιστους ταξιδιώτες θεμελιώνεται σε δεδομένα που συγκεντρώνονται μέσω συνεντεύξεων ή προέρχονται από περιπτωσιολογικές μελέτες, πιλοτικά σχέδια και σχετική βιβλιογραφία. Οι συνεντεύξεις έχουν κυρίως διεξαχθεί με εμπειρογνώμονες και αναφέρονται στα ήδη υπάρχοντα συστήματα στα κράτη μέλη. Η συγκέντρωση δεδομένων και ένα μεγάλο μέρος των διαβουλεύσεων με τις σχετικές αρχές των κρατών μελών πραγματοποιήθηκαν μέσω δυο εξωτερικών μελετών, τις οποίες παρήγγειλε η Επιτροπή τον Δεκέμβριο του 2006 και τον Ιούνιο του 2007. Κατά τη σύνταξη των εξωτερικών εκθέσεων και της παρούσας έκθεσης χρησιμοποιήθηκε υλικό που προέκυψε από τις πολυάριθμες επαφές που πραγματοποιήθηκαν μεταξύ της Γενικής Διεύθυνσης «Δικαιοσύνη, ελευθερία και ασφάλεια» και των αντισυμβαλλομένων. Μια διυπηρεσιακή σύσκεψη στην οποία συμμετείχαν η νομική υπηρεσία (SJ), και οι γενικές διευθύνσεις «Φορολογία και τελωνειακή ένωση» (TAXUD), «Αλιεία και ναυτιλιακές υποθέσεις» (FISH), «Επιχειρήσεις και βιομηχανία» (ENTR) και «Εξωτερικές σχέσεις» (RELEX), πραγματοποιήθηκε τον Νοέμβριο του 2007. Πρέπει εξίσου να σημειωθεί ότι η ΓΔ TREN αποτελούσε μέρος της διευθύνουσας επιτροπής της εξωτερικής μελέτης και συμμετείχε εξαρχής στη διαδικασία.

Η εκτίμηση επιπτώσεων αναθεωρήθηκε προκειμένου να ληφθεί υπόψη η γνώμη που διατυπώθηκε από την Επιτροπή για τις αναλύσεις επιπτώσεων στις 4 και 14 Δεκεμβρίου 2007.

υφισταμενη κατασταση και προβλήματα

Οι ροές των επιβατών στα εξωτερικά σύνορα της Ευρωπαϊκής Ένωσης αυξάνουν και θα εξακολουθήσουν να αυξάνουν στο μέλλον. Οι περισσότεροι των επιβατών αποτελούν καλής πίστεως ταξιδιώτες και τους χορηγείται δικαίωμα εισόδου σύμφωνα με τους ισχύοντες κανόνες και κανονισμούς· υπάρχουν όμως εξίσου σοβαρά ποινικά αδικήματα που συνδέονται στενά με τις διασυνοριακές κινήσεις προσώπων: απάτη σχετικά με τα ταξιδιωτικά έγγραφα και την ταυτότητα, διακίνηση λαθρομεταναστών, εμπορία ανθρώπων και τρομοκρατία. Η λαθρομετανάστευση στην ΕΕ αποτελεί πρόκληση για όλα τα κράτη μέλη.

Πρέπει κατά συνέπεια να επιτευχθούν δύο στόχοι που κατά τα φαινόμενα είναι αντιφατικοί: από τη μια πλευρά, πρέπει να κατοχυρωθεί η δυνατότητα των καλόπιστων ταξιδιωτών να διέρχονται με ευκολία τα σύνορα, ενώ από την άλλη πρέπει να κατοχυρωθεί η εσωτερική ασφάλεια του χώρου Σένγκεν.

Ο αριθμός διελεύσεων των εξωτερικών συνόρων της ΕΕ των 27 στα καθορισμένα συνοριακά σημεία διέλευσης ανέρχεται περίπου σε 300 εκατ. ανά έτος[1]. Υπολογίζεται ότι από αυτά τα 300 εκατ. διελεύσεων, 160 εκατ. πραγματοποιήθηκαν από πολίτες της ΕΕ, 60 εκατ. από υπηκόους τρίτων χωρών που απαλλάσσονται της υποχρέωσης θεώρησης και 80 εκατ. από υπηκόους τρίτων χωρών που είναι υπόχρεοι θεώρησης.

Ο αριθμός λαθρομεταναστών που βρίσκονταν στο εσωτερικό της ΕΕ το 2006 ανήρχετο σε 8 εκατ. Είναι πιθανόν ότι πάνω από το ήμισυ των λαθρομεταναστών εισήλθαν νόμιμα στην ΕΕ αλλά περιήλθαν σε παράνομη κατάσταση λόγω υπέρβασης της επιτρεπόμενης διάρκειας διαμονής.

Το διαβατήριο κάθε υπηκόου τρίτης χώρας πρέπει να φέρει χειρόγραφη σφραγίδα κατά την είσοδο ή έξοδο από το χώρο Σένγκεν. Το χρονικό διάστημα που οι υπήκοοι τρίτων χωρών παραμένουν στην επικράτεια των κρατών μελών υπολογίζεται στη βάση αυτών των σφραγίδων, οι οποίες παρά ταύτα δημιουργούν συχνά προβλήματα ερμηνείας· είναι πιθανόν είναι δυσανάγνωστες ή να έχουν πλαστογραφηθεί. Ο ακριβής υπολογισμός του χρόνου που έχει παραμείνει στο χώρο Σένγκεν βάσει των σφραγίδων που τοποθετούνται στα έγγραφα ταξιδίου αποτελεί κατά συνέπεια δύσκολο και χρονοβόρο καθήκον. Επιπλέον, δεν υπάρχουν αρχεία σχετικά με τον χρόνο που παρέμειναν οι υπήκοοι τρίτων χωρών στο χώρο Σένγκεν. Δεν υπάρχουν κατά συνέπεια επί του παρόντος αξιόπιστα και εύκολα διαχειρίσιμα μέσα για να προσδιοριστεί το κατά πόσον ένας υπήκοος τρίτης χώρας υπερέβη την επιτρεπόμενη διάρκεια διαμονής. Δεν υπάρχουν επιπλέον συνεκτικά δεδομένα σχετικά με την είσοδο ταξιδιωτών στον χώρο Σένγκεν ή με την έξοδό τους, τα οποία θα μπορούσαν να συμβάλουν στη βελτίωση της διαχείρισης των συνόρων καθώς και στην ασφάλεια και το σχεδιασμό στο συγκεκριμένο τομέα ούτε δυνατότητα συγκέντρωσης πληροφοριών για τα άτομα που υπερβαίνουν την επιτρεπόμενη διάρκεια διαμονής.

Στο συγκεκριμένο πλαίσιο, τα κύρια προβλήματα που προσδιορίστηκαν υπό την παρούσα κατάσταση είναι τα ακόλουθα:

(α) λαθρομετανάστευση,

(β) τρομοκρατία και σοβαρά ποινικά αδικήματα,

(γ) απουσία δεδομένων,

(δ) αυξανόμενη πίεση που ασκείται από τη ροή επιβατών, και

(ε) προκλήσεις που τίθενται από την οικονομική μετανάστευση.

στρατηγικοι στόχοι

Οι γενικοί στόχοι του συστήματος εισόδου/εξόδου, κατά σειρά προτεραιότητας, είναι οι ακόλουθοι:

- μείωση της λαθρομετανάστευσης (κυρίως εκείνης που προκαλείται από τα άτομα που υπερβαίνουν την επιτρεπόμενη διάρκεια διαμονής)·

- συμβολή στην καταπολέμηση της τρομοκρατίας και των σοβαρών ποινικών αδικημάτων·

- βελτίωση της αποτελεσματικής διαχείρισης της οικονομικής μετανάστευσης (για παράδειγμα, εποχιακοί εργαζόμενοι).

Οι γενικοί στόχοι του προγράμματος καταχωρημένων ταξιδιωτών, κατά σειρά προτεραιότητας, είναι οι ακόλουθοι:

- διευκόλυνση της διέλευσης των εξωτερικών συνόρων της ΕΕ για τους καλόπιστους ταξιδιώτες, εξασφαλίζοντας ταυτόχρονα τη συνολική συνοχή της συνοριακής πολιτικής της ΕΕ·

- βελτίωση της αποτελεσματικής διαχείρισης της οικονομικής μετανάστευσης (για παράδειγμα, εποχιακοί εργαζόμενοι).

Για κάθε έναν από τους προαναφερόμενους στόχους έχουν αναπτυχθεί ειδικοί και επιχειρησιακοί στρατηγικοί στόχοι.

Στρατηγικές επιλογές

Προσδιορίστηκαν πέντε διαφορετικές στρατηγικές επιλογές:

Επιλογή 1: Διατήρηση της υφιστάμενης κατάστασης (status quo)

Η επιλογή του status quo οφείλει να αντικατοπτρίζει μεγάλο αριθμό σημαντικών εξελίξεων που σημειώνονται, όπως η χρήση ηλεκτρονικών ταξιδιωτικών εγγράφων και η πλήρης εφαρμογή του VIS (σύστημα πληροφοριών για τις θεωρήσεις). Αναμένεται επίσης ουσιαστική βελτίωση της υποδομής για τη διαχείριση των διασυνοριακών ροών.

Επιλογή 2: Σύστημα εισόδου/εξόδου

Αυτή η επιλογή θα συνεπαγόταν την καταχώρηση του τόπου και της ημερομηνίας εισόδου και εξόδου των υπηκόων τρίτων χωρών που διέρχονται τα εξωτερικά σύνορα της ΕΕ. Θα υπήρχαν ως εκ τούτου πιο ακριβείς πληροφορίες για τις διασυνοριακές ροές υπηκόων τρίτων χωρών. Αυτές θα μπορούσαν να χρησιμοποιούνται για τον εντοπισμό των ατόμων που υπερβαίνουν την επιτρεπόμενη διάρκεια διαμονής και για την αξιολόγηση της κατάστασής τους. Αυτά τα δεδομένα θα ήταν επίσης χρήσιμα για το σχεδιασμό της χρήσης των πόρων που διατίθενται για τον έλεγχο των συνόρων και τη διαχείριση των μεταναστεύσεων. Αυτή η επιλογή αποτελείται από δύο δευτερεύουσες στρατηγικές επιλογές: ένα σύστημα εισόδου/εξόδου για τους υπηκόους τρίτων χωρών που είναι υποχρεωμένοι να διαθέτουν θεώρηση (2α) και ένα σύστημα εισόδου/εξόδου για εκείνους που απαλλάσσονται της εν λόγω υποχρέωσης (2β).

Επιλογή 3: Μέτρα που προορίζονται να διευκολύνουν τις διασυνοριακές ροές

Αυτή η στρατηγική επιλογή θα μπορούσε να λάβει διάφορες μορφές και να εφαρμοσθεί σε διάφορες κατηγορίες ταξιδιωτών. Έχουν επιλεγεί τρεις δευτερεύουσες στρατηγικές επιλογές, κατά τρόπον ώστε η διαδικασία εκτίμησης των επιπτώσεων να μπορεί να αξιολογήσει τις επιπτώσεις των βασικών διαφορών που μπορούν ενδεχομένως να υπάρχουν. Η δευτερεύουσα στρατηγική επιλογή σχετικά με ένα πρόγραμμα καταχωρημένων ταξιδιωτών για τους υπηκόους τρίτων χωρών (3α) θα μπορούσε εν μέρει να αποτελεί απάντηση στα συμπληρωματικά εμπόδια και επιπλοκές που μπορεί ενδεχομένως να δημιουργεί το σύστημα εισόδου/εξόδου όσον αφορά τα διασυνοριακά ταξίδια. Οι υπήκοοι τρίτων χωρών στους οποίους έχει χορηγηθεί το καθεστώς καταχωρημένου ταξιδιώτη θα μπορούν να επωφελούνται ταχύτερων αυτόματων ελέγχων. Η αξιολόγηση των δυο δευτερευουσών στρατηγικών επιλογών σε σχέση με τους πολίτες της ΕΕ καταδεικνύει τις διαφορές προσέγγισης μεταξύ της εφαρμογής ενός ενιαίου συστήματος για όλη την ΕΕ (3β) και της θέσπισης ελάχιστων προδιαγραφών για τη δημιουργία περισσοτέρων συστημάτων (3γ) προσαρμοσμένων στις ανάγκες ιδιαίτερων συνοριακών διελεύσεων και ιδιαίτερων ομάδων ταξιδιωτών της ΕΕ (συνδυάζοντας, για παράδειγμα, τα καθεστώτα καταχωρημένων ταξιδιωτών και τους αυτόματους ελέγχους στα σύνορα).

Δυο άλλες στρατηγικές επιλογές που καθιερώνουν διάφορες υποχρεώσεις για τους μετανάστες για να επιβεβαιωθεί η επιστροφή τους στη χώρα καταγωγής, ενδεχομένως σε συνδυασμό με ένα σύστημα εγγύησης, εξετάστηκαν και στη συνέχεια απορρίφθηκαν. Αυτές οι επιλογές ήταν υπερβολικά ευρείες και πολύπλοκες - τόσο από πολιτική άποψη όσο και από άποψη πρακτικής εφαρμογής - για να υλοποιηθούν μεσοπρόθεσμα. Στο μέλλον, αυτές οι επιλογές θα μπορούσαν να επανεξετασθούν στο πλαίσιο ευρύτερου πολιτικού προβληματισμού για τη διαχείριση των οικονομικών μεταναστεύσεων και τη διεθνή ανάπτυξη.

Επιπλέον, εξετάστηκαν διάφορες τεχνικές επιλογές σχετικά με το σύστημα εισόδου/εξόδου για τους υπηκόους τρίτων χωρών αλλά η εκτίμηση των επιπτώσεων επικεντρώθηκε σε ένα σύστημα που κάνει χρήση των εξελίξεων που σημειώνονται σε σχέση με την υφιστάμενη κατάσταση (status quo) και ειδικότερα στο VIS.

Σύγκριση των στρατηγικών επιλογών

Οι στρατηγικές επιλογές αξιολογήθηκαν σε σχέση με τους γενικούς, ειδικούς και επιχειρησιακούς στόχους καθώς και σε συνάρτηση με άλλα σχετικά κριτήρια όπως η σταθερότητά τους υπό το φως των πραγματικών και πολιτικών εξελίξεων καθώς και οι επιπτώσεις τους στα θεμελιώδη δικαιώματα, κυρίως στο δικαίωμα ιδιωτικής ζωής και προστασίας των δεδομένων.

Οι πίνακες 1 και 2 κάτωθι περιλαμβάνουν αντίστοιχα την αξιολόγηση του status quo και συγκριτική αξιολόγηση των άλλων στρατηγικών επιλογών και δευτερευουσών επιλογών σε σχέση με τους γενικούς στόχους του συστήματος εισόδου/εξόδου και του προγράμματος καταχωρημένων ταξιδιωτών.

Πίνακας 1 – Αξιολόγηση του status quo

Στρατηγική επιλογή (προβλεπόμενα αποτελέσματα που αξιολογούνται σε μια κλίμακα από – (αρνητική συμβολή όσον αφορά την υλοποίηση του στόχου) μέχρι √√√√√ (πλήρης υλοποίηση του στόχου) |

Προς επίτευξη στόχος / προς επίλυση πρόβλημα | Στρατηγική επιλογή 1 (status quo) |

Στρατηγική επιλογή: μείωση της λαθρομετανάστευσης (κυρίως εκείνης που προκαλείται από άτομα που υπερβαίνουν την επιτρεπόμενη διάρκεια διαμονής) | √√ |

Στρατηγικός στόχος: διευκόλυνση της διέλευσης των εξωτερικών συνόρων της ΕΕ για τους καλόπιστους ταξιδιώτες και εξασφάλιση της συνολικής συνοχής της συνοριακής πολιτικής της ΕΕ | - |

Στρατηγικός στόχος: συμβολή στην καταπολέμηση της τρομοκρατίας και σοβαρών ποινικών αδικημάτων | √ |

Στρατηγικός στόχος: βελτίωση της αποτελεσματικής διαχείρισης της οικονομικής μετανάστευσης (για παράδειγμα εποχιακοί εργαζόμενοι) | √ |

Σχετικό κόστος | NA |

Σημείωση: Το status quo αξιολογήθηκε σε σχέση με την ισχύουσα κατάσταση.

Πίνακας 2 – Συγκριτική αξιολόγηση των άλλων στρατηγικών επιλογών και δευτερευουσών επιλογών (2α – 3γ)

Συγκριτική αξιολόγηση των στρατηγικών επιλογών και δευτερευουσών επιλογών |

Στρατηγική επιλογή (προβλεπόμενα αποτελέσματα που αξιολογούνται σε μια κλίμακα από – (αρνητική συμβολή όσον αφορά την υλοποίηση του στόχου) μέχρι √√√√√ (πλήρης υλοποίηση του στόχου) |

Προς επίτευξη στόχος / προς επίλυση πρόβλημα | Στρα τηγι κή επιλο γή 2α | Στρα τηγι κή επιλο γή 2β | Στρα τηγι κή επιλο γή 3α | Στρα τηγική επιλογή 3β | Στρατηγική επιλογή 3γ |

Στρατηγική επιλογή: μείωση της λαθρομετανάστευσης (κυρίως εκείνης που προκαλείται από άτομα που υπερβαίνουν την επιτρεπόμενη διάρκεια διαμονής) | √√ | √√√ | √ | √ | √ |

Στρατηγικός στόχος: διευκόλυνση της διέλευσης των εξωτερικών συνόρων της ΕΕ για τους καλόπιστους ταξιδιώτες και εξασφάλιση της συνολικής συνοχής της συνοριακής πολιτικής της ΕΕ | √ | -/0 | √√√ | √√ | √ |

Στρατηγικός στόχος: συμβολή στην καταπολέμηση της τρομοκρατίας και σοβαρών ποινικών αδικημάτων | 0/√ | √ | - | - | - |

Στρατηγικός στόχος: βελτίωση της αποτελεσματικής διαχείρισης της οικονομικής μετανάστευσης (για παράδειγμα εποχιακοί εργαζόμενοι) | √√ | √ | √ | 0/√ | 0/√ |

Σχετικό κόστος [2] | Χαμηλό | Μέσο | Χαμηλό-Μέσο | Μέσο | Χαμηλό |

Προτιμώμενη επιλογή | √ | √ | √ | √ |

Σημείωση: Η βασική κατάσταση σε σχέση με την οποία πραγματοποιήθηκαν οι αξιολογήσεις προϋποθέτει την επιτυχή εφαρμογή του status quo (πίνακας 1). Οι άλλες στρατηγικές επιλογές (2α-3γ) αξιολογήθηκαν σε σχέση με αυτή την επιλογή. Για παράδειγμα η στρατηγική επιλογή 2α είναι πιο αποτελεσματική για «τη μείωση της λαθρομετανάστευσης (κυρίως εκείνης που προκαλείται από άτομα που υπερβαίνουν την επιτρεπόμενη διάρκεια διαμονής» σε σύγκριση με τη βασική κατάσταση (√√=μέση επίπτωση).

Σημείωση: Η στρατηγική επιλογή 2α=είσοδος/έξοδος για τους υπηκόους τρίτων χωρών που είναι υπόχρεοι θεώρησης· στρατηγική επιλογή 2β=είσοδος/έξοδος για τους υπηκόους τρίτων χωρών που απαλλάσσονται της υποχρέωσης θεώρησης· στρατηγική επιλογή 3α=πρόγραμμα καταχωρημένων ταξιδιωτών διαθέσιμο για τους υπηκόους τρίτων χωρών· στρατηγική επιλογή 3β= εναρμονισμένο πρόγραμμα καταχωρημένων ταξιδιωτών διαθέσιμο για τους πολίτες της ΕΕ· στρατηγική πολιτική 3γ=θέσπιση ελάχιστων προδιαγραφών για τα καθεστώτα καταχωρημένων ταξιδιωτών και τους αυτόματους ελέγχους στα σύνορα για τους υπηκόους της ΕΕ.

Η προτιμώμενη επιλογή

Βάσει των αξιολογήσεων, προτιμήθηκαν οι στραατηγικές επιλογές που είναι σε θέση να επιτύχουν τους στόχους και μπορεί εύλογα να αναμένεται ότι θα εφαρμοστούν βραχυπρόθεσμα ή μεσοπρόθεσμα, τηρουμένων των θεμελιωδών δικαιωμάτων και του δικαιώματος προστασίας των δεδομένων.

Η προτιμώμενη επιλογή αποτελεί τοιουτοτρόπως ένα συνδυασμό ενός συστήματος εισόδου/εξόδου για το σύνολο των υπηκόων τρίτων χωρών (δευτερεύουσες στρατηγικές επιλογές 2α και 2β), ενός προγράμματος καταχωρημένων ταξιδιωτών για τους υπηκόους τρίτων χωρών (δευτερεύουσα στρατηγική επιλογή 3α) και ελάχιστων προδιαγραφών για τα καθεστώτα καταχωρημένων ταξιδιωτών και τους αυτόματους ελέγχους στα σύνορα για τους πολίτες της ΕΕ (στρατηγική δευτερεύουσα επιλογή 3 γ).

Η προτιμώμενη επιλογή παρουσιάζει προτερήματα και συμβάλλει στην υλοποίηση των στόχων, παρά το γεγονός ότι το δυναμικό της όσον αφορά τη μείωση της τρομοκρατίας και των σοβαρών ποινικών αδικημάτων είναι περιορισμένο. Η προτιμώμενη επιλογή εντούτοις εξαρτάται σε μεγάλο βαθμό από την επιτυχή εφαρμογή του status quo.

Όσον αφορά την τεχνική όψη του συστήματος εισόδου/εξόδου, το VIS και το SIS II επιδιώκουν διαφορετικούς στόχους. Δεν είναι ως εκ τούτου εφικτό να επιτευχθούν εκτενείς συνεργίες στο συγκεκριμένο πλαίσιο, παρά το γεγονός ότι θα μπορούσαν να εξευρεθούν τεχνικές συνεργίες. Το σύστημα VIS θα μπορούσε να χρησιμοποιηθεί για τους σκοπούς του συστήματος εισόδου/εξόδου, προκειμένου να καταχωρηθούν δεδομένα σχετικά με την είσοδο και την έξοδο των υπηκόων τρίτων χωρών που είναι υπόχρεοι θεώρησης, καθώς και για να επαληθευθούν τα βιομετρικά αναγνωριστικά στοιχεία. Όσον αφορά τους υπηκόους τρίτων χωρών που απαλλάσσονται της υποχρέωσης θεώρησης, θα πρέπει να υπάρχουν τουλάχιστον εν μέρει χωριστά συστήματα, τα οποία όμως θα μπορούσαν να στηρίζονται στην ίδια τεχνική πλατφόρμα με αυτή του VIS και να χρησιμοποιούν το ίδιο σύστημα βιομετρικών αντιστοιχιών (BMS). Αυτό θα επέτρεπε την αξιοποίηση των συνεργιών με τα υφιστάμενα βιομετρικά συστήματα, τη διατήρηση του κόστους σε χαμηλό επίπεδο και την κατοχύρωση της διαλειτουργικότητας.

Όσον αφορά το πρόγραμμα καταχωρημένων ταξιδιωτών, θα χρειαστεί να δημιουργηθεί χωριστή αποθήκευση δεδομένων. Είναι δυνατόν να δημιουργηθεί ένα ενιαίο κεντρικό σύστημα εισόδου/εξόδου και μια βάση δεδομένων για το πρόγραμμα καταχωρημένων ταξιδιωτών· κατ’ αυτόν τον τρόπο σε κάθε περίπτωση, θα χρειάζεται μόνο μια νέα βάση δεδομένων. Η Επιτροπή θα παρουσιάσει ένα χωριστό έγγραφο εργασίας των υπηρεσιών της Επιτροπής για τις τεχνικές επιλογές του συστήματος εισόδου/εξόδου και του προγράμματος καταχωρημένων ταξιδιωτών στις αρχές του 2008.

Σύμφωνα με το σχέδιο τελικής έκθεσης της μελέτης τεχνικής σκοπιμότητας του συστήματος εισόδου/εξόδου, το υπολογιζόμενο κόστος του κεντρικού συστήματος εισόδου/εξόδου και του προγράμματος καταχωρημένων ταξιδιωτών θα ανέρχεται περίπου σε 20 εκατ. ευρώ, κατανεμημένα σε 2-3 έτη και η ετήσια συντήρηση και το λειτουργικό κόστος θα ανέρχονται περίπου σε 6 εκατ. ευρώ. Το κόστος για όλα τα κράτη μέλη θα ανέρχεται περίπου σε 35 εκατ. ευρώ, αλλά θα μπορεί να ποικίλει σημαντικά ανάλογα με τον αριθμό αυτόματων θυρών που θα δημιουργηθούν. Μια αυτόματη θύρα κοστίζει περίπου 35 000 ευρώ. Το Ταμείο Εξωτερικών Συνόρων μπορεί να υποστηρίξει τα κράτη μέλη σε σχέση με την αγορά του απαραίτητου εξοπλισμού. Για τις τρίτες χώρες δεν θα προκύψουν έξοδα.

Παρακολούθηση και αξιολόγηση

Η εκτίμηση επιπτώσεων προσδιορίζει δυνάμει δείκτες που επιτρέπουν τη μέτρηση του βαθμού υλοποίησης ειδικών και επιχειρησιακών στόχων. Οι κύριες πηγές πληροφόρησης είναι οι βάσεις δεδομένων του συστήματος εισόδου/εξόδου και των προγραμμάτων καταχωρημένων ταξιδιωτών.

[1] Υπολογισμός που πραγματοποιήθηκε μέσω της βάσης δεδομένων της Eurostat σχετικά με τον τουρισμό. Αυτός ο αριθμός βασίζεται στους υπολογισμούς του αριθμού διανυκτερεύσεων στα ξενοδοχεία και τα συλλογικά ή ιδιωτικά τουριστικά καταλύματα. Τα άτομα που φιλοξενούνται σε φίλους ή σε συγγενείς δεν υπολογίζονται. Οι διανυκτερεύσεις καταχωρούνται ανάλογα με τη χώρα διαμονής των ταξιδιωτών.

[2] Το κόστος της τεχνικής εφαρμογής θα παρουσιαστεί κατά τις αρχές του 2008 σε ένα χωριστό έγγραφο εργασίας των υπηρεσιών της Επιτροπής σχετικά με τις τεχνικές επιλογές.